[{"text_idx": "#000000", "text": "American Gangster a\u2019r gangster+angel sydd ynom ni gyd"}, {"text_idx": "#000002", "text": "Neithiwr fe es i ar y tre\u0302n draw i Gyffordd Llandudno i wylio American Gangster. Nid ffilm gangster cyffredin oedd hi ond yn hytrach ffilm wedi ei seilio ar stori go-iawn sef hanes Frank Lucas \u2013 barwn cyffuriau croenddu enwocaf Efrog Newydd. Ef oedd yn rheoli (hynny yw yn answyddogol) Harlem ddiwedd y 60au a dechrau\u2019r 70au. Ei gamp mawr yn y diwydiant cyffuriau oedd torri allan y dyn canol a chael ei Heroin yn syth o\u2019r cynhyrchwyr yn Vietnam, roedd ganddo ddynion llwgr tu mewn i awyrlu\u2019r UDA a fyddai\u2019n cuddio\u2019r Heroin tu fewn i goffins milwyr marw wrth iddyn nhw gael ei hedfan adref o Ryfel Fietnam. Roedd llwyddiant ei fusnes mor ysgubol oherwydd wedi i\u2019w gyflenwadau \u2018pur\u2019 gyrraedd o Vietnam roedd yn gwerthu\u2019r Heroin yn Harlem am hanner y pris arferol er bod y cyffur ddwy-waith yn gryfach na\u2019r math arferol, oherwydd hyn cipiodd fonopoli o\u2019r diwydiant dros nos ac ar ddiwrnod da gwnnai dros filiwn doler o elw y diwrnod (!) ar strydoedd Harlem."}, {"text_idx": "#000003", "text": "Pan gafodd ei ymerodraeth ei ganfod a\u2019i ddiberfeddu gan yr awdurdodau fe ddedfrydwyd Lucas i 70 mlynedd o garchar. Ond fe\u2019i rhyddhawyd ar o\u0302l 15 oherwydd iddo gynorthwyo\u2019r heddlu wrth enwi swyddogion llwgr ymysg yr Heddlu oedd yn rhan o\u2019r cylchoedd cyffuriau. Wedi i Lucas roi cymorth i\u2019r heddlu fe ganfuwyd tri chwarter (!) o holl swyddogion adran cyffuriau a nercotics heddlu Efrog Newydd yn euog o fod yn rhan o\u2019r llygredd. Ers 1991 mae Lucas a\u2019i draed yn rhydd, maen 77 mlwydd oed bellach."}, {"text_idx": "#000004", "text": "Gwnaeth y ffilm i mi feddwl am lawer o bethau. I ddechrau roedd Lucas yn un o\u2019r cymeriadau \u2018dyn drwg da\u2019 yma rydych chi\u2019n cael mewn ffilmiau weithiau. Er enghraifft, gydol y ffilm roeddech chi\u2019n cael eich hun yn cydymdeimlo gyda Lucas ac yn edmygu ei fenter, hynny yw maen well i gangster croenddu wneud yr arian yr Harlem yn hytrach na gangster gwyn fel oedd cyn dyddiau Lucas. Yn ogystal roedd Lucas (ag eithrio\u2019r ffaith ei fod wedi troi ei gymuned gyfan i fod yn gaeth i heroin) yn gofalu am Harlem mewn ffordd nad oedd awdurdodau\u2019r ddinas na\u2019r llywodraeth Ffederal yn gwneud \u2013 adeg dolig roedd hi\u2019n arfer gan y bwrwniaid fel Lucas ddosbarthu tyrcod am ddim i gymunedau tlawd Harlem. Roedd y barwniad yn gofalu am Harlem mewn ffordd nad oedd y llwydoraeth yn ei wneud. Gydol y ffilm roedd Lucas yn cael ei bortreadu fel \u2018dyn teulu\u2019 da ac egwyddorol \u2013 maen dweud dro ar o\u0302l tro mae\u2019r unig reswm iddo adeiladu ei ymerodraeth oedd er mwyn medru rhoi cartref cysurus i\u2019w fam a\u2019i wraig. Ond er y \u2018lles\u2018 honedig yma yr oedd ymerodraeth Lucas yn dod i Harlem a\u2019i deulu roedd y cyfan wedi ei seilio ar gyfoeth ac arian \u2018brwnt\u2018. Amwni mae\u2019r hyn wnaeth i mi feddwl dros bethau oedd y cwestiwn oesol does the end justifie the means? Do maen debyg i Lucas ddod a pheth llewyrch yn o\u0302l i Harlem ond roedd y pris yn ddrud."}, {"text_idx": "#000005", "text": "Prif gymeriad arall y stori oedd Richi Roberts o adran cyffuriau a narcotics yr heddlu. Roberts a lwyddodd yn y diwedd i chwalu ymerodraeth Lucas a\u2019i gael yn euog. Roberts yn ogystal a lwyddodd i negodi gyda Lucas i gael enwau swyddogion yr heddlu oedd yn rhan o\u2019r plot. Maes o law fe newidiodd Roberts o fod yn erlynydd i fod yn criminal defense attorney ac oherwydd i Lucas edmygu Roberts gymaint am lwyddo i ddymchwel ei ymerodraeth fe huriodd Lucas Robers i\u2019w amddiffyn yn erbyn troseddau cyffuriau pellach yn yr wythdegau a bellach mae\u2019r ddau yn gyfeillion agos! Cymod yn wir!"}, {"text_idx": "#000006", "text": "Efallai mod i\u2019n gor-ysbrydoleiddio\u2019r hanes ond \u2018doeddw ni methu peidio a sylwi ar y ddeuoliaeth oedd yng nghymeriadau Lucas a Roberts. Wrth wylio\u2019r ffilm dy\u2019 chi\u2019n gweld y ddau ohonyn nhw yn gwneud pethau cwbl erchyll sydd ond yn tanlinellu\u2019r realiti ein bod ni\u2019n byw mewn byd syrthiedig sydd wedi cymryd troad annisgwyl oddi wrth y ffordd mae pethau i fod. Ond ar y llaw arall maen rhyfeddol gweld ochr dyner a hoffus, gweithredoedd da hyd yn oed, yng nghymeriadau Lucas a Roberts hefyd sydd yn adlewyrchu\u2019r gobaith sydd ynom ni gyd a\u2019r ffaith yn y diwedd ac er gwaethaf holl effaith pechod ein bod ni gyd wedi ein llunio ar lun a delw Duw yn wreiddiol a bod y mymryn o ddaioni cynhenid yna ym mhawb; hyd yn oed heddwas pengaled fel Roberts a barwn cyffuriau mawr fel Lucas. Y gyfrinach a\u2019r allwedd i ddal gafael a datblygu yr ochr yna o gymeriadau Lucas a phob un ohonom ni yw perthynas gyda Iesu ac yna gweithio i brysuro ei deyrnas."}]